Diari Oficial de la Generalitat Valenciana


Sumari del DOGV 9499, del 28-12-2022 (2022/12614)

RESOLUCIÓ de 14 de desembre de 2022, de la directora general de Relacions amb Les Corts, de la Presidència de la Generalitat, per la qual es publica el conveni singular entre la Generalitat, a través de la Vicepresidència Segona i Conselleria d'Habitatge i Arquitectura Bioclimàtica, i l'Ajuntament d'Ademuz per al desenvolupament d'una oficina integrada en la Xarxa d'Oficines d'Habitatge, Rehabilitació i Regeneració Urbana (Xarxa XALOC).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9499

Data del DOGV
:   28-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/12947


Data del document
:   14-12-2022

Organisme emissor
:   Presidència de la Generalitat

Tipus de document
:   Resolució

RESOLUCIÓ de 14 de desembre de 2022, de la directora general de Relacions amb Les Corts, de la Presidència de la Generalitat, per la qual es publica el conveni singular entre la Generalitat, a través de la Vicepresidència Segona i Conselleria d'Habitatge i Arquitectura Bioclimàtica, i l'Ajuntament d'Ademuz per al desenvolupament d'una oficina integrada en la Xarxa d'Oficines d'Habitatge, Rehabilitació i Regeneració Urbana (Xarxa XALOC). [2022/12032]  
  
  
La Generalitat, a través de la Vicepresidència Segona i Conselleria d'Habitatge i Arquitectura Bioclimàtica, i l'Ajuntament d'Ademuz han subscrit, prèvia tramitació reglamentària, els dies 17 i 16 de novembre de 2022, el conveni singular per al desenvolupament d'una oficina integrada en la Xarxa d'Oficines d'Habitatge, Rehabilitació i Regeneració Urbana (Xarxa XALOC), i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 14 de desembre de 2022 i número 1375/2022, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 14 de desembre de 2022.- La directora general de Relacions amb Les Corts: Ana Belén Domínguez Cana.  
  
  
Conveni singular entre la Generalitat, a través de la Vicepresidència segona i Conselleria d'Habitatge i Arquitectura Bioclimàtica, i l'Ajuntament d'Ademuz per al desenvolupament d'una oficina integrada en la Xarxa d'Oficines d'Habitatge, Rehabilitació i Regeneració Urbana (Xarxa XALOC)  
  
REUNITS  
D'una part, Héctor Illueca Ballester, vicepresident segon del Consell i conseller d'Habitatge i Arquitectura Bioclimàtica, de conformitat amb el Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, en nom i representació de la Generalitat, i expressament facultat per a la signatura d'aquest conveni per Acord del Consell de data 4 de novembre de 2022.  
I, d'una altra part, Angel Andrés González amb legitimació i representació per a aquest acte que es deriva de la seua condició i càrrec d'alcalde de l'Ajuntament d'Ademuz, d'acord amb el que disposa l'article 21.1.b de la Llei 7/1985, de 2 d'abril, reguladora de les bases de règim local, i conforme amb l'article 150 de la Llei 8/2010, de 23 de juny, de règim local de la Comunitat Valenciana; i autoritzat per a subscriure aquest conveni per l'Acord del ple de l'Ajuntament en data 9 de setembre de 2022.  
Totes dues parts es reconeixen mútuament competència i capacitat suficient per a subscriure aquest conveni i, a aquest efecte,  
  
MANIFESTEN  
  
Primer. Que totes dues parts tenen objectius i interessos comuns en l'impuls del dret a l'habitatge, la rehabilitació i la regeneració urbana.  
  
Segon. Que amb data 25 de març de 2022, el Consell va aprovar el conveni per al desenvolupament d'una oficina integrada en la Xarxa d'Oficines d'Habitatge, Rehabilitació i Regeneració Urbana (Xarxa XALOC).  
L'experiència obtinguda a través de la gestió dels convenis singulars subscrits a l'empara del conveni tipus ha evidenciat la possibilitat de millorar el text y simplificar la tramitació administrativa subsegüent a la subscripció per als convenis singulars que se subscriguen a partir de l'aprovació del nou conveni tipus.  
Tercer. El desenvolupament de les actuacions en matèria d'habitatge, regeneració urbana i rehabilitació d'edificis per part de la Vicepresidència Segona i Conselleria d'Habitatge i Arquitectura Bioclimàtica exigeix una immediatesa i proximitat dels òrgans gestors a la ciutadania. Així doncs, per a una major eficiència i una assistència al ciutadà més directa, es fa necessari encomanar la gestió, informació, mediació social i assessorament en les esmentades matèries a favor de les entitats locals.  
  
Aquesta proximitat i seguiment directe a la ciutadania en matèria d'habitatge no pot prestar-se per aquesta conselleria per falta de mitjans personals i materials en els corresponents termes municipals, mitjans in situ dels que sí que poden disposar les corresponents entitats locals a través del finançament previst en el present conveni.  
  
L'entitat local signant té capacitat de gestió suficient per a dur a terme les activitats i serveis propis de la Generalitat en matèria d'habitatge, regeneració urbana i rehabilitació d'edificis, i està interessat a obtindre d'aquesta conselleria els recursos econòmics necessaris per a la seua realització.  
Quart. Que l'experiència adquirida durant el temps que s'ha dut a terme aquest projecte pilot ha conduït a la creació material de la xarxa, a través de la publicació del Decret 199/2021, de 10 de desembre, del Consell, de creació de la Xarxa d'Oficines locals d'Habitatge, Rehabilitació i Regeneració urbana (Xarxa Local - XALOC), que recull, entre altres coses, el contingut dels convenis a subscriure d'acord amb aquesta experiència i que s'incorporen en el conveni tipus.  
Cinqué. Que l'entitat local que subscriu el present conveni està interessada a pertànyer a la Xarxa XALOC, amb la finalitat de col·laborar en la consecució dels objectius de la Generalitat en matèria d'habitatge, rehabilitació i regeneració urbana i la seua integració en la mateixa es produirà amb la subscripció del Conveni i la implantació de l'Oficina corresponent.  
Per tot el que s'ha exposat, i de conformitat amb els articles 11 de la Llei 40/2015, d'1 d'octubre, de règim jurídic del sector públic, i 150 de la Llei 8/2010, de 23 de juny, de règim local de la Comunitat Valenciana, totes dues parts decideixen subscriure aquest conveni per encàrrec de gestió, que es regirà per les següents  
  
  
CLÀUSULES  
  
Primera. Objecte del conveni i règim jurídic  
El present conveni té per objecte establir les condicions de l'encàrrec de gestió entre la Vicepresidència Segona i Conselleria d'Habitatge i Arquitectura Bioclimàtica i l'Ajuntament d'Ademuz, en el desenvolupament d'una oficina d'habitatge, rehabilitació i regeneració urbana, integrada en XALOC, regulada mitjançant Decret 199/2021, de 10 de desembre, del Consell, de creació de la Xarxa d'Oficines locals d'Habitatge, Rehabilitació i Regeneració urbana (Xarxa XALOC), d'ara en avant Decret 199/2021.  
La subscripció del present conveni tindrà com a efecte la integració de l'entitat local en la Xarxa XALOC i la implantació de la corresponent Oficina.  
El règim jurídic aplicable al conveni és el derivat de la Llei 40/2015, d'1 d'octubre, de règim jurídic del sector públic, la Llei 5/1983, de 30 de desembre, de la Generalitat, del Consell, la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; i la Llei 8/2010, de 23 de juny, de règim local de la Comunitat Valenciana.  
  
Segona. Activitats que s'encomanen  
1. L'entitat local signant realitzarà les següents actuacions de conformitat amb el que s'estableix en els articles 6 a l'11 del Decret 199/2021:  
a) Garantir a la ciutadania l'obtenció d'informació i assessorament en matèria d'habitatge, rehabilitació i regeneració urbana a través d'una finestreta única, en el marc de les atribucions de la conselleria competent en matèria d'habitatge.  
b) Col·laborar en la tramitació i gestió d'ajudes a la ciutadania en els procediments de sol·licitud, concessió i gestió d'ajudes en matèria d'habitatge, rehabilitació i regeneració urbana, en el marc de les atribucions de la Conselleria competent en matèria d'habitatge.  
c) Oferir un servei integral d'informació, gestió i acompanyament en matèria de rehabilitació i regeneració urbana amb particular atenció a les actuacions finançades amb fons europeus, amb ple respecte a les atribucions de la direcció general competent en matèria de fons europeus i de la direcció general competent en matèria d'administració local. Aquesta línia inclourà el suport i acompanyament als municipis del seu corresponent àmbit comarcal per a la realització d'actuacions de rehabilitació i regeneració urbana, amb especial atenció al suport en la formulació d'estratègies locals de rehabilitació, així com a la implantació de tots els mecanismes necessaris per al seu correcte desplegament.  
  
d) Prestar assessorament i col·laboració als municipis en les actuacions orientades a l'ampliació del seu parc públic d'habitatge, incloent-hi la gestió del patrimoni públic de sòl municipal i del registre municipal de solars i edificis a rehabilitar; les actuacions de rehabilitació orientades a l'ampliació del parc públic municipal, en particular les que siguen susceptibles de finançament amb fons europeus, amb ple respecte a les competències de la direcció general competent en matèria de fons europeus i de la direcció general competent en matèria d'administració local; la col·laboració en la gestió del patrimoni públic d'habitatge de la Generalitat Valenciana radicat en l'àmbit de l'entitat local, i, en el seu cas, l'exercici dels drets de tanteig i retracte  
  
e) Prestar la mediació i l'assessorament a les persones usuàries d'un habitatge que s'hagen vist o previsiblement es vegen privades d'ella a conseqüència de l'impagament dels seus deutes o per raó de la seua situació de vulnerabilitat, a fi de garantir el seu dret a l'accés a un habitatge assequible, digna i adequada, en coordinació amb els serveis de la direcció general competent en matèria d'emergència residencial i amb els serveis socials.  
f) Prestar assessorament específic i realitzar les actuacions necessàries per a donar suport a les polítiques d'habitatge, rehabilitació i regeneració urbana dirigides a garantir l'accés a habitatges dignes, adequades i assequibles en els municipis amb una població inferior o igual a 5.000 habitants o en risc de despoblament, amb la finalitat d'atendre les seues necessitats específiques en matèria d'habitatge, rehabilitació i regeneració urbana, sense perjudici de les atribucions de l'òrgan competent en matèria de despoblament.  
  
Tercera. Recursos econòmics i capacitat de gestió  
La Vicepresidència Segona de la Generalitat i Conselleria d'Habitatge i Arquitectura Bioclimàtica aportarà els recursos econòmics necessaris per a la realització de les activitats previstes en la clàusula segona, que es quantifiquen en els annexos a aquest conveni, i s'establirà en cada conveni singular aquesta aportació.  
L'entitat local signant té capacitat de gestió suficient per a dur a terme les activitats assenyalades en la clàusula segona i està interessada a obtindre d'aquesta conselleria els recursos econòmics necessaris per a realitzar-les.  
  
Quarta. Finançament  
1. De conformitat amb el que es disposa en l'article 12 del Decret 199/2021, l'import total de l'encàrrec de gestió ascendeix a un màxim de 141.190,31 euros, amb càrrec a l'aplicació pressupostària 91.34.92.681.70.819 per a l'efectiva realització de les activitats previstes en la clàusula segona, d'acord amb les següents anualitats:  
- 2022: 9.388,61 -  
- 2023: 65.900,85 -  
- 2024: 65.900,85 -  
Aquest import comprendrà:  
a) Despeses de personal de l'oficina XALOC, el número màxim de la qual i característiques s'estableix en l'Annex I i II d'aquest conveni. En cas que la totalitat o part de les actuacions objecte de col·laboració siguen realitzades directament per personal propi de l'entitat local, s'haurà d'aportar certificació de l'interventor municipal, o òrgan municipal competent, en què es detallen les persones, funcions, mesos, retribucions i cost de Seguretat Social a càrrec de l'entitat.  
  
b) Despeses corrents de l'oficina XALOC (subministraments, lloguers, transports, material d'oficina, publicacions i impostos indirectes que no siguen susceptibles de recuperació), la quantia màxima de la qual s'estableix en l'Annex III d'aquest conveni.  
2. Totes les activitats de l'oficina XALOC han de comptar amb l'adequada publicitat institucional, d'acord amb el que s'estableix en la Llei 12/2018, de 24 de maig, de la Generalitat, de Publicitat Institucional per a l'Interés Ciutadà.  
3. En els deu primers dies de cada mes, l'entitat local presentarà la documentació justificativa de les despeses corresponents al mes anterior, per al seu abonament, acompanyant la documentació que s'indica en l'apartat i de la clàusula cinquena.  
Les despeses s'hauran d'acreditar mitjançant factures i altres documents de valor probatori equivalent amb validesa en el tràfic jurídic-mercantil o amb eficàcia administrativa, en els termes establits reglamentàriament.  
Les despeses efectivament justificades davant la Vicepresidència Segona i Conselleria d'Habitatge i Arquitectura Bioclimàtica no podran ser objecte de doble finançament mitjançant qualsevol altre fons públic.  
  
  
Quinta. Obligacions de les parts  
1. L'entitat local que subscriu aquest conveni realitzarà les següents activitats:  
a) Implementar una oficina XALOC amb l'estructura de personal especificada en l'annex I i II d'aquest conveni i realitzar les activitats previstes en la clàusula segona. La data d'inici de la prestació dels serveis previstos es fixarà en el conveni singular que signen les parts.  
  
b) Indicar en lloc visible els horaris d'atenció a la ciutadania i el distintiu, que serà determinat per la Vicepresidència Segona i Conselleria d'Habitatge i Arquitectura Bioclimàtica, que els identifique com a oficina XALOC.  
c) Participar en les activitats formatives i de coordinació, i en les campanyes informatives que s'organitzen per la Vicepresidència Segona i Conselleria d'Habitatge i Arquitectura Bioclimàtica.  
d) Utilitzar els mitjans i eines que la Vicepresidència Segona i Conselleria d'Habitatge i Arquitectura Bioclimàtica els proveïsca per al desenvolupament de les seues funcions.  
e) Tindre a la disposició de la ciutadania els formularis i material tècnic, informatiu i divulgatiu que la Vicepresidència Segona i Conselleria d'Habitatge i Arquitectura Bioclimàtica els proveïsca per al desenvolupament i difusió de les seues actuacions.  
f) Coordinar amb la Vicepresidència Segona i Conselleria d'Habitatge i Arquitectura Bioclimàtica les publicacions que editen com a oficina XALOC.  
g) Portar un control de les consultes individuals, de les campanyes informatives que es realitzen en l'oficina XALOC i de qualsevol altra actuació susceptible de ser comptabilitzada.  
h) Participar activament en el disseny i implementació de l'oficina XALOC, i en els documents, plataformes o procediments necessaris per al seu bon funcionament.  
i) Presentar la documentació justificativa següent a la Vicepresidència Segona i Conselleria d'Habitatge i Arquitectura Bioclimàtica:  
- Memòria econòmica amb detall de les despeses i els pagaments haguts a conseqüència de les actuacions, signat per l'òrgan competent de l'entitat local.  
- Declaració de no haver rebut altres fons públics per al finançament de les despeses certificades amb càrrec a l'actuació objecte d'aquest conveni.  
- Memòria tècnica descriptiva de les actuacions realitzades, signada pel responsable municipal d'aquest conveni.  
L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a la seua acceptació en l'àmbit tributari.  
2. La Vicepresidència Segona i Conselleria d'Habitatge i Arquitectura Bioclimàtica es compromet a:  
a) Establir les mesures oportunes per a garantir el suport tècnic i logístic en l'oficina XALOC a través de les corresponents directrius, coordinació i assessorament necessari.  
b) Prestar el suport tècnic i logístic necessari a l'entitat local que subscriu aquest conveni per a l'acompliment de les activitats previstes, incloent-hi els mitjans i eines dissenyades per a tal fi, i també els formularis i material tècnic, informatiu i divulgatiu necessaris.  
  
c) Traslladar a l'entitat local els criteris d'interpretació que en matèria d'habitatge, rehabilitació i regeneració urbana s'establisquen.  
  
Sisena. Comissió mixta de seguiment i control  
Per al compliment dels compromisos i del seguiment del funcionament del conveni es constituirà una comissió mixta de seguiment, que estarà integrada per quatre persones: dues persones en representació de la Vicepresidència Segona de la Generalitat i Conselleria d'Habitatge i Arquitectura Bioclimàtica dues persones en representació de l'entitat local signant. La comissió es constituirà en el termini de trenta dies a partir de l'entrada en vigor d'aquest conveni i es reunirà com a mínim una vegada a l'any i sempre que el sol·licite alguna de les parts signatàries.  
La presidència l'ostentarà un dels representants de la Vicepresidència Segona de la Generalitat i Conselleria d'Habitatge i Arquitectura Bioclimàtica i la secretària correspondrà a un dels representants de l'entitat local signant, tenint vot de qualitat el president de la Comissió, en cas que es produïra empat.  
La comissió vetlarà pel bon compliment d'aquest conveni i, per a això, podrà aprovar les directrius que el desenvolupen, sempre dins del marc de les directrius generals o particulars que dicte la Generalitat, i resoldre els conflictes que puguen sorgir entre les parts.  
El seu funcionament i l'adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic. Es procurarà la presència equilibrada de dones i homes, en aplicació del que es preveu en el segon Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
  
Una còpia de les actes, acords o informes que emeta la comissió, en el desenvolupament i execució de les funcions que tinga assignades, es remetrà a la Direcció General de Coordinació Institucional de la Vicepresidència Segona la Generalitat.  
A la finalització de la vigència del conveni, la Comissió haurà d'emetre un informe de valoració sobre el grau de compliment dels objectius previstos amb la seua subscripció.  
  
Setena. Data d'inici i termini de vigència  
Aquest conveni entrarà en vigor en el moment de la signatura i estarà vigent fins al 31 de desembre de 2024.  
Abans de la finalització del termini de vigència previst en el paràgraf anterior es podrà recordar la seua pròrroga per un període màxim addicional de quatre anys, per acord unànime de les parts, previs els tràmits que la normativa de cadascuna de les parts requerisca.  
  
Octava. Protecció de dades personals  
Les parts manifesten que coneixen, compleixen i se sotmeten de manera expressa a la normativa vigent en matèria de protecció de dades de caràcter personal, especialment el Reglament (UE) 2016/679 del Parlament Europeu i del Consell de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (RGPD d'ara en avant) i la Llei orgànica 3/2018, de 5 de desembre, de Protecció de Dades Personals i garantia de drets digitals (LOPDGDD), complint amb els principis relatius al tractament establits en l'article 5 del RGPD i amb el deure d'informar les persones interessades segons estableixen els articles 13 i 14 del RGPD.  
  
Les parts actuaran, en relació amb el tractament de dades personals derivades de les actuacions de la xarxa, en règim de corresponsabilitat, de conformitat amb l'article 26 del Reglament (UE) 2016/679 del Parlament Europeu i del Consell; a aquest efecte, els convenis, singulars que se subscriguen hauran de determinar de manera transparent i de mutu acord les responsabilitats respectives en el compliment de les obligacions imposades per la normativa de protecció de dades, en particular, les qüestions referides a:  
a) L'exercici dels drets de les persones interessades.  
b) Les respectives obligacions de subministrament d'informació a què es refereixen els articles 13 i 14 del Reglament (UE) 2016/679 del Parlament Europeu i del Consell.  
c) La designació d'un punt de contacte per a les persones interessades.  
d) Reflectir degudament les funcions i relacions respectives dels corresponsables en relació amb les persones interessades.  
En tot cas, es posaran a la disposició de les persones interessades els aspectes essencials del conveni en el que afecta el règim de corresponsabilitat.  
Amb independència del que es disposa en el conveni en el corresponent conveni singular, les persones interessades podran exercir els drets que els reconeix la normativa de protecció de dades enfront de, i en contra de, cadascun dels responsables  
L'exercici dels drets d'accés, rectificació, i supressió de dades, així com de limitació o oposició del tractament es podrà realitzar en els termes establits legalment mitjançant comunicació a la respectiva entitat en el seu domicili social.  
Especialment, les parts vetlaran pel compliment de les previsions contingudes en el Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració Electrònica.  
  
Novena. Extinció del conveni  
Aquest conveni s'extingirà quan concórrega qualsevol de les següents causes de resolució:  
a) Pel transcurs del termini de vigència del conveni sense que s'haja acordat la pròrroga.  
b) Per mutu acord entre les parts.  
c) Per decisió unilateral d'una de les parts, mitjançant una comunicació expressa per escrit a les altres parts amb dos mesos d'antelació a la data en què ho dona per rescindit.  
d) Per incompliment de les obligacions i compromisos assumits per cadascuna de les parts en aquest conveni. En aqueix cas, qualsevol de les parts podrà notificar a la part incomplidora un requeriment perquè complisca, en un determinat termini, les obligacions o compromisos que es consideren incomplits, en els termes establits en l'article 51.2 de la Llei 40/2015, d'1 d'octubre, de règim jurídic del sector públic.  
  
e) Per decisió judicial declaratòria de la nul·litat del conveni.  
f) Per qualsevol altra causa diferent de les anteriors prevista en el conveni o en les lleis, en particular quant al que es disposa en l'article 150.5, de la Llei 8/2010, de 23 de juny, de Règim Local de la Comunitat Valenciana.  
El compliment i resolució d'aquest acord causaran la seua liquidació a fi de determinar les obligacions i compromisos de cadascuna de les parts, en els termes establits en l'article 52 de la Llei 40/2015, d'1 d'octubre, de règim jurídic del sector públic.  
En el supòsit d'extinció del conveni per causes diferents de la conclusió del termini de la seua vigència, les parts, a proposta de la comissió paritària de seguiment del conveni, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual haurà de realitzar-se la liquidació d'aquestes en els termes legalment establits.  
  
Dècima. Modificació del conveni  
Les parts signants podran modificar aquest conveni en qualsevol moment per acord exprés, i es requeriran els mateixos tràmits que els previs a la seua subscripció.  
  
Onzena. Jurisdicció  
Aquest conveni té naturalesa administrativa i les qüestions litigioses que puguen sorgir en la seua interpretació i compliment seran de coneixement i competència de l'ordre jurisdiccional contenciós administratiu.  
  
Dotzena. Publicitat i transparència  
Una vegada subscrit el conveni, es publicarà el text íntegre en el portal de transparència de la Generalitat (http://www.gvaoberta.gva.es) i en la web de l'Ajuntament d'Ademuz, en compliment dels articles 9.1.c, 10.1 i 10.3 de la Llei 2/2015, de 2 d'abril, de la Generalitat, de participació ciutadana de la Comunitat Valenciana, o normativa sobre la matèria que la substituïsca, s'inscriurà en el Registre de convenis de la Generalitat, i es remetrà una còpia a la direcció general competent en matèria d'administració local.  
Per la seua banda, l'entitat local signant d'aquest conveni, en compliment del que es disposa en la Llei 2/2015, de la Generalitat, de participació ciutadana de la Comunitat Valenciana, o normativa sobre la matèria que la substituïsca, publicarà en els seus respectius portals de transparència la informació següent:  
a) El present conveni, així com el seu text íntegre.  
b) La subvenció i/o ajuda vinculada a aquest conveni, en el cas d'haver-ne, amb indicació del seu import, objectiu o finalitat, i les persones o entitats beneficiàries.  
Així mateix, els convenis singulars que se subscriguen a l'empara del present conveni tipus es publicaran en el DOGV, d'acord amb el que es disposa en l'article 11.3, apartat b de la Llei 40/2015, d'1 d'octubre, de règim jurídic del sector públic.  
I per deixar-ne constància als efectes oportuns, com a prova de conformitat amb tot l'anterior, signen els compareixents, en el lloc i la data que s'indiquen.  
  
Vicepresident segon i conseller   
d'Habitatge i Arquitectura Bioclimàtica,  
Héctor Illueca Ballester   
17.11.2022  
  
Alcalde de l'Ajuntament d'Ademuz  
Ángel Andrés González  
16.11.2022  
  
  
ANNEX I  
Despeses de personal de l'oficina XALOC  
 en el cas de les mancomunitats  
  
El personal de les oficines XALOC s'establirà d'acord amb els següents criteris segons el nombre d'habitants, el nombre de municipis i extensió del territori de la Mancomunitat que el subscriga:  
  
Personal oficina XALOC Núm. habitants de la mancomunitat  
2 Fins a 50.000 habitants  
3 De 50.001 a 100.000 habitants  
4 De 100.001 a 250.000 habitants  
5 Més de 250.001 habitants  
  
  
  
El personal integrat en cada oficina podrà augmentar-se d'acord amb:  
- El nombre de municipis que integren la Mancomunitat: podrà incrementar-se en 1 persona per cada 15 municipis, fins a un màxim de 2.  
- L'extensió territorial de cada Mancomunitat: podrà incrementar-se en 1 persona per cada 250 km² de superfície, fins a un màxim de 2.  
  
Cada oficina XALOC haurà de comptar almenys amb una persona tècnica d'administració general o especial, i una administrativa o auxiliar, en tots dos casos amb una dedicació del 100 % del seu horari laboral.  
La quantia de les despeses de personal de l'oficina es determinarà en el conveni singular en funció del número i dedicació d'aquest personal.  
En tot cas, els convenis singulars determinaran les corresponents quanties de despeses de personal atesa la classificació d'aquest per part de la Mancomunitat, incloent els costos de seguretat social.  
  
  
  
ANNEX II  
Despeses de personal de l'oficina XALOC en el cas d'ajuntaments  
  
El personal de les oficines XALOC s'establirà d'acord amb els següents criteris segons el nombre d'habitants del municipi que el subscriga:  
  
Personal oficina XALOC Núm. habitants del municipi  
2 Fins a 50.000 habitants  
3 De 50.001 a 100.000 habitants  
4 De 100.001 a 250.000 habitants  
5 Més de 250.001 habitants  
  
  
  
Cada oficina XALOC haurà de comptar almenys amb una persona tècnica d'administració general o especial, i una administrativa o auxiliar, en tots dos casos amb una dedicació del 100 % del seu horari laboral.  
  
  
ANNEX III  
Despeses corrents de l'oficina XALOC  
  
La quantia de les despeses corrents de l'oficina XALOC es determinaran en funció del nombre d'habitants de l'entitat local que subscriga el conveni singular, d'acord amb la següent escala:  
  
Despeses corrents Entitats locals de fins a 50.000 habitants Entitats locals de 50.001 a 100.000 habitants Entitats locals de 100.001 a 250.000 habitants Entitats locals de més de 250.001 habitants  
Despeses corrents mensuals 499,25 - 902,82 - 1203,76 - 1.504,71 -  
Despeses corrents anuals 5.990,92 - 10.833,88 - 14.445,18 - 18.056,47 -